
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                      Bucureşti, 12.10.2017 

         PL-x 672/2013


     RAPORT  
asupra proiectului de Lege pentru modificarea şi completarea Legii nr.193/2000 privind clauzele abuzive din contractele încheiate între profesionişti şi consumatori
În temeiul dispoziţiilor art. 95 din Regulamentul Camerei Deputaţilor, republicat, cu modificări şi completări, Comisia juridică, de disciplină şi imunităţi a fost sesizată spre dezbatere în fond, cu proiectul de Lege pentru modificarea şi completarea Legii nr.193/2000 privind clauzele abuzive din contractele încheiate între profesionişti şi consumatori, trimis cu adresa nr. PL-x 672 din 23 decembrie 2013 şi înregistrat cu nr.4c -11/1611 din 27 decembrie 2013.
Senatul în calitate de primă Cameră sesizată a adoptat iniţiativa legislativă în şedinţa din 16 decembrie 2013.
Potrivit prevederilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificări şi completări,  Camera Deputaţilor este Cameră decizională. 

Consiliul Legislativ a avizat favorabil iniţiativa legislativă, conform avizului nr. 721 din 15 iulie 2013.

Guvernul, prin punctele de vedere transmise cu adresele nr.2101/08.11.2013, nr.1704/DRP/25.02.2016 , respectiv nr. 3198/DRP/26.04.2017 nu susţine adoptarea acestei iniţiative legislative. 
Comisia pentru industrii şi servicii a avizat negativ propunerea legislativă.

Proiectul de lege are ca obiect de reglementare modificarea şi completarea Legii nr.193/2000 privind clauzele abuzive din contractele încheiate între profesionişti şi consumatori, cu modificările şi completările ulterioare, în sensul asigurării egalităţii de tratament juridic tuturor părţilor implicate într-un contract încheiat între profesionişti şi consumatori.
În conformitate cu prevederile art. 61 din Regulamentul Camerei Deputaţilor, republicat, cu modificări şi completări, membrii Comisiei juridice au examinat această iniţiativă legislativă în mai multe şedinţe. Votul final a fost dat în data de 12 octombrie 2017. 

La şedinţa Comisiei juridice, de disciplină şi imunităţi au fost prezenţi deputaţii conform listei de prezenţă. 

În urma examinării iniţiativei legislative, a expunerii de motive, a avizului Consiliului Legislativ, a punctelor de vedere ale Guvernului, precum şi a opiniilor exprimate, membrii Comisiei au hotărât, cu unanimitate de voturi, respingerea proiectului de Lege pentru modificarea şi completarea Legii nr.193/2000 privind clauzele abuzive din contractele încheiate între profesionişti şi consumatori.
În raport cu obiectul şi conţinutul său, proiectul de lege face parte din categoria legilor ordinare. 

        PREŞEDINTE,                                         SECRETAR,                                                                                                 

               Eugen NICOLICEA                          Costel Neculai DUNAVA

Consilier,
Roxana David

